ДЕЛЕГИРАН РЕГЛАМЕНТ (ЕС) 2015/2 НА КОМИСИЯТА
от 30 септември 2014 година
за допълване на Регламент (ЕО) № 1060/2009 на Европейския парламент и на Съвета по отношение на регулаторните технически стандарти за представяне на информацията, която агенциите за кредитен рейтинг предоставят на Европейския орган за ценни книжа и пазари
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1060/2009 на Европейския парламент и на Съвета от 16 септември 2009 г. относно агенциите за кредитен рейтинг (1), и по-специално член 21, параграф 4а, трета алинея и член 21, параграф 4, трета алинея от него,
като има предвид, че:
(1)
С член 11а, параграф 1 от Регламент (ЕО) № 1060/2009 се изисква при присъждане на кредитен рейтинг или рейтингова перспектива от регистрираните и сертифицираните агенции за кредитен рейтинг те да представят рейтингова информация на Европейския орган за ценни книжа и пазари (ЕОЦКП). Изискването не се прилага за рейтинги, изготвени изключително за инвеститори и оповестени само на тях срещу заплащане на такса. ЕОЦКП е длъжен да публикува информацията, предоставена от рейтинговите агенции за кредитен рейтинг, на публично достъпна интернет страница, наречена Европейска рейтингова платформа (ЕРП). Поради това следва да се установят правила относно съдържанието и представянето на информация, която агенциите за кредитен рейтинг следва да предоставят на ЕОЦКП за ЕРП.
(2)
Освен това с член 11, параграф 2 и член 21, параграф 4, буква д) от Регламент (ЕО) № 1060/2009 от агенциите за кредитен рейтинг се изисква да представят информация на ЕОЦКП относно резултатите за минали периоди за целите на текущия надзор. Съдържанието и формата на представяне на тази информация са определени съответно в Делегиран регламент (ЕС) № 448/2012 на Комисията (2) и Делегиран регламент (ЕС) № 446/2012 на Комисията (3). С цел да се подсигури по-ефикасно обработване на данни от ЕОЦКП и опростяване на докладването на данни за регистрираните и сертифицираните агенции за кредитен рейтинг, следва да бъдат предвидени изисквания за интегрирано докладване на всички данни, които регистрираните и сертифицираните агенции за кредитен рейтинг следва да предават на ЕОЦКП. По тази причина настоящият регламент установява правила относно данните, които трябва да бъдат докладвани във връзка с ЕРП, информацията, която трябва да бъде предоставена относно минали периоди на създадения от ЕОЦКП централен регистър и информацията, която агенциите за кредитен рейтинг следва периодично да докладват на ЕОЦКП за целите на текущия надзор на агенциите за кредитен рейтинг. Поради това настоящият регламент отменя Делегиран регламент (ЕС) № 448/2012 на Комисията и Делегиран регламент (ЕС) № 446/2012 на Комисията. ЕОЦКП следва да включи всички данни, докладвани от агенции за кредитен рейтинг за ЕРП, централния регистър и текущия надзор на агенциите за кредитен рейтинг в единна база данни на ЕОЦКП.
(3)
С цел да се гарантира, че ЕРП предоставя актуална информация относно рейтинговите действия, които не се оповестяват изключително на инвеститорите срещу такса, е необходимо описание на данните, които следва да се докладват, включително рейтинга и рейтинговата перспектива на оценявания инструмент или субект, съобщения за медиите, придружаващи рейтинговите действия, доклади, придружаващи действията по присъждане на рейтинг на държава, вид на рейтинговото действие, както и дата и час на оповестяване. Съобщенията за медиите по-конкретно предоставят информация за ключовите елементи, върху които се основава вземането на решения за определяне на рейтингите. ЕРП предоставя на потребителите на рейтинги централен портал за достъп до актуална рейтингова информация и намалява разходите за информация, като дава възможност за глобален поглед върху рейтингите, присъдени на всеки оценяван субект или инструмент.
(4)
С цел да се осигури общ поглед върху всички рейтинги, присъдени от различни агенции за кредитен рейтинг на един и същи субект или инструмент, агенциите за кредитен рейтинг следва да използват общи идентификационни кодове за оценяваните лица и инструменти при докладването на рейтингови данни за ЕОЦКП. Поради това за идентифицирането на оценяваните субекти, емитенти, инициатори и агенции за кредитен рейтинг следва да се използва единствено глобалният идентификационен код на правния субект (ИКПС).
(5)
С цел да се гарантира актуалността на информацията относно ЕРП, рейтинговата информация следва да се събира и публикува ежедневно, за да се даде възможност за единна дневна актуализация на ЕРП извън работното време в рамките на Съюза.
(6)
За да се позволи на ЕОЦКП да реагира бързо в случай на действително или потенциално несъответствие с Регламент (ЕО) № 1060/2009, докладваната рейтингова информация от регистрираните и сертифицираните агенции за кредитен рейтинг следва да дава възможност на ЕОЦКП да наблюдава отблизо поведението и действията на агенциите за кредитен рейтинг. Ето защо рейтинговите данни следва да бъдат представяни на ЕОЦКП ежемесечно. С цел обаче да се осигури пропорционалност на изискванията, на агенциите за кредитен рейтинг, които имат по-малко от 50 служители и които не са част от група, следва да се разреши да представят данни за рейтингите на всеки два месеца вместо ежемесечно. ЕОЦКП следва обаче да има правото да изисква от тези агенции за кредитен рейтинг да представят данни веднъж месечно с оглед на броя и вида на определяните от тях рейтинги, включително сложността на анализите на кредитоспособността, значението на оценяваните инструменти или емитенти и възможността рейтингите да бъдат използвани за регулаторни цели.
(7)
С цел да се избегне двойно докладване на данни, ЕОЦКП следва да използва за текущия надзор данните, които вече са докладвани за целите на ЕРП. За целите на текущия надзор от агенциите за кредитен рейтинг следва да се изисква също да представят информация относно кредитните рейтинги и рейтинговите перспективи, които не са докладвани за целите на ЕРП.
(8)
ЕОЦКП следва да използва данните, предоставени за целите на ЕРП, и за целите на текущия надзор, за събирането на информация за минали периоди, която следва да бъде предоставена на разположение в централен регистър в съответствие с член 11, параграф 2 от Регламент (ЕО) № 1060/2009. С цел допълнително улесняване на съпоставимостта и подсигуряване на съгласуваност с данните, които са били докладвани в съответствие с Делегиран регламент (ЕС) № 448/2012, от новите сертифицирани агенции за кредитен рейтинг следва да се изисква да представят данни за най-малко десет години преди тяхното сертифициране или за периода от началото на дейността им. От сертифицираните агенции за кредитен рейтинг не следва да се изисква да докладват тези данни - частично или изцяло, ако може да докаже, че това ще бъде непропорционално с оглед на техния мащаб и сложност.
(9)
Агенциите за кредитен рейтинг, които са част от група, следва да имат правото или да представят на ЕОЦКП данните за определяните от тях рейтинги поотделно, или да упълномощят друга агенция в групата да предава данните от тяхно име. Поради високо интегрираната организация на агенциите за кредитен рейтинг на равнище Съюз обаче, а също и за да се улесни тълкуването на статистическите данни, агенциите за кредитен рейтинг следва да бъдат насърчавани да докладват обобщено за цялата група.
(10)
За целите на текущия надзор на ЕОЦКП и с оглед на оповестяването на информация за минали периоди относно резултатите на агенциите за кредитен рейтинг, агенциите за кредитен рейтинг могат също на доброволен принцип да докладват на ЕОЦКП за кредитни рейтинги, присъдени от агенции за кредитен рейтинг от трети държави, които принадлежат към същата група агенции за кредитен рейтинг, но които не са признати в съответствие с член 4, параграф 3 от Регламент (ЕО) № 1060/2009.
(11)
При подаването на данните агенциите за кредитен рейтинг следва да класифицират присъдените кредитни рейтинги и рейтингови перспективи в различни категории: по вид рейтинг и подкласове, като например по сектор, отрасъл, клас активи или тип на емитента и емисията. Тези категории се основават на натрупания опит в събирането на данни за рейтингите на ЕОЦКП и необходимостта от надзор на данните за кредитен рейтинг.
(12)
С цел да се осигури отчитането на кредитни рейтинги за нови финансови инструменти, които биха могли да се появят в резултат на финансови иновации, следва да бъде включена категория за докладване „други финансови инструменти“. Също така за категориите за рейтингите на дружества и рейтингите на структурирани финансови инструменти следва също да има категория „други“, за да бъдат обхванати всички нови видове дружествени емисии или структурирани финансови инструменти, които не могат да бъдат класифицирани в съществуващите категории.
(13)
С цел да се позволи на ЕОЦКП да създаде ЕРП и да предостави на агенциите за кредитен рейтинг достатъчно време да приспособят вътрешните си системи към новите изисквания за докладване, агенциите за кредитен рейтинг следва да представят първи доклад до 1 януари 2016 г. С цел да се осигури сравнимост и последователност на данните, докладвани съгласно настоящия регламент, първият доклад следва да съдържа данни за всички рейтинги, издадени и неотменени до 21 юни 2015 г. Освен това в първия доклад следва да бъдат включени данни за кредитните рейтинги и рейтинговите перспективи, присъдени от агенциите за кредитен рейтинг от 21 юни 2015 г. до 1 януари 2016 г. Първият доклад следва да съдържа същия вид информация като рейтинговите данни, които ще бъдат предоставяни ежедневно след това.
(14)
За да може ЕОЦКП да получава и обработва данните автоматично в своите вътрешни системи, представяните данни следва да бъдат в стандартен формат. Във връзка с техническия напредък може да се наложи някои техническия указания за докладването, свързани с предаването и формата на файловете, които агенциите за кредитен рейтинг трябва да изпращат, да бъдат осъвременявани и представяни от ЕОЦКП чрез специални съобщения или насоки.
(15)
Настоящият регламент е изготвен въз основа на проектите на регулаторните технически стандарти, които ЕОЦКП е представил на Комисията в съответствие с член 10 от Регламент (ЕС) № 1095/2010 на Европейския парламент и на Съвета (4).
(16)
ЕОЦКП проведе открита обществена консултация по проектите на регулаторните технически стандарти, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на ценните книжа и пазарите, създадена съгласно член 37 от Регламент (ЕС) № 1095/2010.
(17)
В съответствие с член 2, параграф 3 от Регламент (ЕС) № 462/2013 на Европейския парламент и на Съвета (5), настоящият регламент следва да се прилага от 21 юни 2015 г.,
ПРИЕ НАСТОЯЩИЯ РЕГЛАМЕНТ:
Член 1
Докладвани данни
1. Агенциите за кредитен рейтинг докладват данни относно всички издадени или признати кредитни рейтинги или рейтингови перспективи в съответствие с членове 8, 9 и 11. Агенциите за кредитен рейтинг докладват всички кредитни рейтинги и рейтингови перспективи, издадени на равнище оценяван субект и за всички техни емитирани дългови инструменти, когато това е приложимо.
2. Агенциите за кредитен рейтинг гарантират точността, пълнотата и достъпността на докладваните данни на ЕОЦКП и гарантират, че докладите са представени в съответствие с членове 8, 9 и 11, при използване на подходящи системи, разработени въз основа на техническите указания, предоставени от ЕОЦКП.
3. Агенциите за кредитен рейтинг незабавно уведомяват ЕОЦКП, ако възникнат извънредни обстоятелства, които могат да доведат временно до невъзможност за докладване или до закъснение при докладването в съответствие с настоящия регламент.
4. За групи от агенции за кредитен рейтинг членовете на групата могат да упълномощят един член да предава от тяхно име изискваните по настоящия регламент доклади. В представяните на ЕОЦКП данни се посочват всички агенции за кредитен рейтинг, от чието име е предаден докладът.
5. За целите на член 11, параграф 2 и член 21, параграф 4, буква д) от Регламент (ЕО) № 1060/2009 агенцията за кредитен рейтинг, която докладва от името на група, може да включва данни за кредитните рейтинги и рейтинговите перспективи, издадени от агенции за кредитен рейтинг от трети държави, които принадлежат към същата група, и непризнати. Когато дадена агенция за кредитен рейтинг не докладва такива данни, тя дава обяснение в доклада с качествените данни в полета 9 и 10 от таблица 1 от част 1 на приложение I към настоящия регламент.
6. Агенциите за кредитен рейтинг оповестяват статуса на поискване на всеки докладван кредитен рейтинг или рейтингова перспектива, като се посочва дали е поискан, непоискан с участие или непоискан без участие в съответствие с член 10, параграф 5 от Регламент (ЕО) № 1060/2009.
Член 2
Докладване на статус на неизпълнение и оттегляне
1. Агенциите за кредитен рейтинг докладват за неизпълнение във връзка с рейтингите в полета 6 и 13 от таблица 2 от част 2 на приложение I, когато е налице едно от следните събития:
а)
рейтингът показва, че е налице неизпълнение на задълженията съгласно определението за неизпълнение на агенцията за кредитен рейтинг;
б)
рейтингът е бил оттеглен поради неплатежоспособност на оценявания субект или поради преструктуриране на дълга;
в)
във всеки друг случай, при който агенцията за кредитен рейтинг смята, че оценяван субект или оценяван инструмент не изпълнява задълженията си/поетите с него задължения, сериозно е възпрепятстван или еквивалентно на това.
2. При оттегляне на докладван рейтинг причината се докладва в поле 11 от таблица 2 от част 2 на приложение I.
Член 3
Видове рейтинги
При докладване на кредитни рейтинги или рейтингови перспективи агенциите за кредитен рейтинг ги класифицират като един от следните видове рейтинги:
а)
рейтинги на дружества;
б)
рейтинги на структурирани финансови инструменти;
в)
рейтинги на държави и субекти от публичния сектор;
г)
други финансови инструменти.
Член 4
Рейтинги на дружества
1. При докладване на рейтинги на дружества агенциите за кредитен рейтинг ги класифицират в един от следните отраслови сегменти:
а)
финансови институции, включително банки, борсови посредници и търговци;
б)
застрахователна дейност;
в)
всички други дружества или емитенти, които не са включени в букви а) и б).
2. Агенциите за кредитен рейтинг класифицират емисиите на дружества като един от следните видове:
а)
облигации;
б)
обезпечени облигации, както е посочено в член 52, параграф 4 от Директива 2009/65/ЕО на Европейския парламент и на Съвета (6), които отговарят на изискванията за допустимост, установени в параграфи 1-3, 6 и 7 от член 129 от Регламент (ЕС) № 575/2013 на Европейския парламент и на Съвета (7);
в)
други видове обезпечени облигации, за които агенцията за кредитен рейтинг е използвала специални методики, модели или ключови рейтингови допускания за обезпечени облигации при присъждането на кредитни рейтинги, които не са включени в буква б);
г)
други видове емисии на дружества, които не са включени в букви а), б) и в).
3. Кодът на държавата на оценявания субект или на неговите емисии в поле 10 от таблица 1 от част 2 на приложение I е кодът на държавата на местоживеене на лицето.
Член 5
Рейтинги на структурирани финансови инструменти
1. Рейтингите на структурирани финансови инструменти се отнасят за финансов инструмент или други активи, получени в резултат на сделка или схема за секюритизация, посочени в член 4, параграф 1, точка 61 от Регламент (ЕС) № 575/2013;
2. При докладване на рейтинги на структурирани финансови инструменти агенциите за кредитен рейтинг ги класифицират в един от следните класове активи:
а)
обезпечени с активи ценни книжа, включително покупка на пътни превозни средства, плавателни средства или въздухоплавателни средства, студентски заеми, потребителски заеми, заеми за лечение, заеми за покупка на модулни жилища, заеми за производство на филми, заеми за предприятия за комунални услуги, вземане на оборудване на лизинг, вземания по кредитни карти, запорирани активи във връзка с данъчни задължения, необслужвани заеми, заеми за покупка на туристически каравани, лизингови заеми за физически лица, търговски лизинг и търговски вземания;
б)
ценни книжа, обезпечени с ипотека върху жилищни имоти, включително нискорискови и високорискови ценни книжа,обезпечени с ипотека върху жилищни имоти, както и заеми, обезпечени с втора по ред ипотека.
в)
ценни книжа, обезпечени с ипотека върху недвижими имоти с търговско предназначение, включително заеми, обезпечени с ипотека върху търговски обекти или административни помещения, заеми за болници, домове за специални грижи, складове, заеми за хотели, институции за допълнително медицинско обслужване, индустриални заеми, многофамилни жилищни имоти.
г)
обезпечени дългови задължения, -включително обезпечени заемни задължения, обезпечени с кредит задължения, обезпечени синтетични задължения, обезпечени дългови задължения с един транш, обезпечени фондови задължения, обезпечени дългови задължения по обезпечени с активи ценни книжа, обезпечени дългови задължения по обезпечени дългови задължения.
д)
обезпечени с активи търговски ценни книжа;
е)
други структурирани финансови инструменти, които не са включени в букви а)-д), в т.ч. структурирани обезпечени облигации, дружества за инвестиции в структурирани продукти, обвързани със застраховки ценни книжа и дружества за деривативни продукти.
3. Когато е приложимо, агенциите за кредитен рейтинг също така посочват в поле 34 от таблица 1 в част 2 на приложение I към кои конкретни подкласове активи принадлежи всеки оценяван инструмент.
4. Кодът на държавата на структурирания финансов инструмент се посочва в поле 10 от таблица 1 в част 2 на приложение I и представлява кодът на държавата, в която са регистрирани по-голямата част от базовите активи. Когато не е възможно да се установи мястото на регистрация на по-голямата част от базовите активи, оценяваният инструмент се обозначава като „международен“.
Член 6
Рейтинги на държави и субекти от публичния сектор
1. При докладването на данни относно рейтинги на държави, субекти от публичния сектор и наднационални организации и емитираните от тях дългове, агенциите за кредитен рейтинг ги класифицират в една от следните групи:
а)
държава, когато оценяваният субект или емитентът на оценявания дълг или финансовото задължение, дълговата ценна книга или друг финансов инструмент е държава, или дружество със специално предназначение за дадена държава, както е посочено в член 3, параграф 1, буква х), точки i) и ii) от от Регламент (ЕО) № 1060/2009 и когато рейтингът е за държава;
б)
регионален или местен орган, когато оценяваният субект е регионален или местен орган, или емитентът на оценявания дълг или финансово задължение, дългова ценна книга или друг финансов инструмент е регионален или местен орган или дружество със специално предназначение на регионален или местен орган, както е посочено в член 3, параграф 1, буква х), точки i) и ii) от Регламент (ЕО) № 1060/2009 и когато рейтингът е на регионален или местен орган;
в)
международна финансова институция, както е посочено в член 3, параграф 1, буква х), точка iii) от Регламент (ЕО) № 1060/2009;
г)
наднационална организация, като например институциите, които не са включени в буква в) и които са установени, притежавани или контролирани от повече от едно държавно правителство като акционер, включително организации, посочени в раздел U от приложение I към Регламент (ЕО) № 1893/2006 на Европейския парламент и на Съвета (8);
д)
публични субекти, включително посочените в раздели O, P и Q на приложение I към Регламент (ЕО) № 1893/2006.
2. Когато не може да бъде установена конкретната държава на емитиране в случая на международните финансови институции или на наднационалните организации - както е посочено в параграф 1, букви в) и г), оценяваният емитент се класифицира като „международен“ в поле 10 на таблица 1 от част 2 на приложение I.
Член 7
Други финансови инструменти
Кредитните рейтинги или рейтингови перспективи, издадени за финансов инструмент съгласно определението в член 3, параграф 1, буква к) от Регламент (ЕО) № 1060/2009, които не могат да бъдат класифицирани като емисии на дружества съгласно член 4, параграф 2 от настоящия регламент, като структурирани финансови инструменти по член 5 от настоящия регламент или като емисии на държави и субекти от публичния сектор съгласно член 6 от настоящия регламент, се докладват в категория „други финансови инструменти“.
Член 8
Докладване за целите на оповестяване на ЕРП
1. Агенциите за кредитен рейтинг докладват данни относно всички кредитни рейтинги или рейтингови перспективи в съответствие с член 11а, параграф 1 от Регламент (ЕО) № 1060/2009 при всяко издаване или признаване на кредитен рейтинг или рейтингова перспектива, която не се оповестява изключително на инвеститорите срещу такса.
2. Кредитните рейтинги и рейтингови перспективи, посочени в параграф 1, издадени между 20:00:00 ч. централноевропейско време (ЦЕВ) (9) на един ден и 19:59:59 ч. централноевропейско време на следващия ден, се отчитат до 21:59:59 ч. централноевропейско време на следващия ден.
3. За всеки кредитен рейтинг или рейтингова перспектива, докладвани в съответствие с параграф 1, придружаващото съобщение за медиите по точка 5 от част I на раздел Г от приложение I към Регламент (ЕО) № 1060/2009, се докладва по същото време. Когато това съобщение за медиите първоначално се оповестява и представя на език, различен от английски, версия на английски език може да бъде представена в момента, в който тя стане достъпна.
4. За рейтингите, посочени в член 6, параграф 1, букви а), б) и в), се представя съпътстващият изследователски доклад, посочен в точка 1 от част III на раздел Г на приложение I към Регламент (ЕО) № 1060/2009. Когато изследователският доклад първоначално се оповестява и представя на език, различен от английски, версия на английски език може да бъде представена в момента, в който тя стане достъпна.
Член 9
Докладване за целите на надзора на ЕОЦКП
1. Съгласно член 21, параграф 4, буква д) от Регламент (ЕО) № 1060/2009 агенциите за кредитен рейтинг докладват данни относно всички издадени или признати кредитни рейтинги и рейтингови перспективи или относно всички кредитни рейтинги и перспективи, издадени в трета държава и непризнати, както е посочено в член 1, параграф 5, включително информация за всички субекти или дългови инструменти, които са представени за първоначален преглед или предварителен рейтинг, както е посочено в точка 6 от част I на раздел Г от приложение I към Регламент (ЕО) № 1060/2009.
2. За кредитните рейтинги и рейтингови перспективи, към които не се прилага член 8, агенциите за кредитен рейтинг докладват данни за рейтингите за предходния календарен месец на месечна основа.
3. Агенциите за кредитен рейтинг, които имат по-малко от 50 служители и които не са част от група агенции за кредитен рейтинг, могат да предават рейтинговите данни по параграф 2 веднъж на два месеца, освен ако ЕОЦКП изисква те да докладват всеки месец с оглед на естеството, сложността и обхвата на присъжданите от тях кредитни рейтинги. Рейтинговите данни са за предходните два календарни месеца.
4. Рейтинговите данни, посочени в параграф 2, се предават на ЕОЦКП в рамките на 15 дни от края на периода, обхванат от доклада. Когато петнадесетият ден на месеца съвпада с официален празник в държавата, в която е установена агенцията за кредитен рейтинг, или когато агенция за кредитен рейтинг докладва от името на група в съответствие с член 1, параграф 4, в държавата, в която е установена съответната агенция за кредитен рейтинг, крайният срок е следващият работен ден.
5. Когато през предходния календарен месец не са присъждани кредитни рейтинги или рейтингови перспективи по параграф 1, агенцията за кредитен рейтинг не е длъжна да предоставя данни.
Член 10
Докладване за целите на проследяване на резултати от дейността за минали периоди
Издадени или признати кредитни рейтинги или издадени в трета държава и непризнати кредитни рейтинги, както е посочено в член 1, параграф 5, се използват от ЕОЦКП за предоставянето на данни за резултати за минали периоди в съответствие с член 11, параграф 2 от Регламент (ЕО) № 1060/2009 и точка 1 на част II от раздел Д от приложение I към посочения регламент.
Член 11
Първоначално докладване
1. Регистрирани или сертифицирани преди 21 юни 2015 г. кредитни агенции изготвят първи доклад, който се предоставя на ЕОЦКП до 1 януари 2016 г. Докладът съдържа следните елементи:
а)
информация относно всички кредитни рейтинги и рейтингови перспективи, посочени в членове 8 и 9, които са издадени и които не са оттеглени до 21 юни 2015 г.;
б)
кредитни рейтинги и рейтингови перспективи, посочени в членове 8 и 9, които са издадени между 21 юни 2015 г. и 31 декември 2015 г.
2. Агенциите за кредитен рейтинг, регистрирани или сертифицирани в периода между 21 юни 2015 г. и 31 декември 2015 г., спазват настоящия регламент, считано от 1 януари 2016 г. В своя първи доклад те докладват в съответствие с членове 8 и 9 всички кредитни рейтинги и рейтингови перспективи, които са издадени от датата на регистрация или сертифициране.
3. Агенциите за кредитен рейтинг, регистрирани или сертифицирани след 1 януари 2016 г., се привеждат в съответствие с настоящия регламент в рамките на три месеца след датата на регистрация или сертифициране. В своя първи доклад те докладват в съответствие с членове 8 и 9 всички кредитни рейтинги и рейтингови перспективи, които са издадени от датата на регистрация или сертифициране.
4. В допълнение към първия доклад, посочен в параграфи 2 и 3, агенциите за кредитен рейтинг, сертифицирани след 21 юни 2015 г. докладват също така, в съответствие с член 11, параграф 2 от Регламент (ЕО) № 1060/2009 и точка 1 от част II на раздел Д от приложение I към посочения регламент, исторически данни за резултатите, отнасящи се най-малко за десет години преди датата на сертифициране или, когато рейтинговата дейност е започнала по-малко от десет години преди датата на сертифициране - отнасящи се за периода от началото на рейтинговата дейност. От сертифицираните агенции за кредитен рейтинг не следва да се изисква да докладват тези данни - частично или изцяло, ако могат да докажат, че това ще бъде непропорционално с оглед на техния мащаб и сложност.
Член 12
Структура на данните
1. Агенциите за кредитен рейтинг представят на ЕОЦКП доклади с качествени данни във формата, посочен в таблиците в част 1 от приложение I, заедно с първия си доклад за рейтингови данни в съответствие с член 11. Всички промени в тези доклади с качествени данни се докладват незабавно на системата на ЕОЦКП като актуализация, преди засегнатите рейтингови данни да бъдат представени на ЕОЦКП. Когато агенция за кредитен рейтинг докладва от името на група, както е посочено в член 1, параграф 4, на ЕОЦКП може да бъде предоставен един комплект доклади с качествени данни.
2. Агенциите за кредитен рейтинг предоставят докладите с рейтингови данни за рейтингите по членове 8, 9 и 11 във формата, посочен в таблиците в част 2 от приложение I.
Член 13
Процедури за докладване
1. Агенциите за кредитен рейтинг представят докладите с качествени данни и докладите с рейтингови данни, посочени в член 12, в съответствие с техническите инструкции, предоставени от ЕОЦКП, и в съответствие със системата за докладване на ЕОЦКП.
2. Агенциите за кредитен рейтинг съхраняват изпратените до ЕОЦКП и получени от нея файлове в електронен формат за срок от най-малко пет години. Тези файлове се представят на ЕОЦКП при поискване.
3. Когато дадена агенция за кредитен рейтинг открие фактически грешки в данните, за които е докладвано, тя поправя съответните данни без излишно забавяне в съответствие с техническите инструкции, предоставени от ЕОЦКП.
Член 14
Отмяна и преходни разпоредби
1. Следните регламенти се отменят считано от 1 януари 2016 г.:
а)
Делегиран регламент (ЕС) № 446/2012;
б)
Делегиран регламент (ЕС) № 448/2012.
2. Позоваванията на регламентите, посочени в параграф 1, се считат за позовавания на настоящия регламент и се четат съгласно таблицата на съответствието в приложение II.
3. За данните, предоставени на ЕОЦКП в съответствие с регламентите, посочени в параграф 1, преди 1 януари 2016 г., се счита, че са предоставени в съответствие с настоящия регламент и ще продължават да бъдат използвани от ЕОЦКП в съответствие с член 11, параграф 2 и член 21, параграф 4, буква д) от Регламент (ЕО) № 1060/2009, както и с точка 1 от раздел Д, част II от приложение I към посочения регламент.
Член 15
Влизане в сила
Настоящият регламент влиза в сила на двадесетия ден след деня на публикуването му в Официален вестник на Европейския съюз.
Той се прилага от 21 юни 2015 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 30 септември 2014 година.